b'\n_START_ARTICLE_\nPtolemej III. Euerget\n_START_PARAGRAPH_\nPtolemej III. Euerget, (gr\xc4\x8d. \xce\xa0\xcf\x84\xce\xbf\xce\xbb\xce\xb5\xce\xbc\xce\xb1\xe1\xbf\x96\xce\xbf\xcf\x82 \xce\x95\xe1\xbd\x90\xce\xb5\xcf\x81\xce\xb3\xce\xad\xcf\x84\xce\xb7\xcf\x82, Ptolema\xc4\xa9os Euerg\xc3\xa9t\xc4\x93s), (284. pr. Kr. - 5. velja\xc4\x8de 222. pr. Kr.), bio je tre\xc4\x87i po redu helenisti\xc4\x8dki egipatski kralj iz dinastije Ptolemejevi\xc4\x87a.\n_START_SECTION_\n\xc5\xbdivotopis\n_START_PARAGRAPH_\nPtolemej III. Eeurget je bio najstariji sin kralja Ptolemeja II. i njegove prve supruge Arsinoje I. Na prijestolje je stupio 246. pr. Kr. godine, nakon o\xc4\x8deve smrti koja je pokrenula niz dramati\xc4\x8dnih doga\xc4\x91aja u susjednom i suparni\xc4\x8dkom Seleukidskom Carstvu. Seleukidski vladar Antioh II. Teos je u novonostaloj situaciji, odlu\xc4\x8dio napustiti svoju suprugu Bereniku, ina\xc4\x8de Euergetovu sestru, kako bi se vratio svojoj prvoj supruzi Laodiki. Ubrzo nakon toga Antioh je umro, a Laodika je sebe proglasila regenticom, svog sina Seleuka kraljem te dala likvidirati Bereniku i njenu djecu. Ptolemej je zbog toga pokrenuo rat protiv Seleukida. U njemu je imao prili\xc4\x8dno uspjeha, osvojiv\xc5\xa1i najve\xc4\x87i dio Sirije, Seleukiju i Antiohiju, prodrijev\xc5\xa1i do Babilona i Suse, a po nekim izvorima \xc4\x8dak i do granica sa Baktrijom i Indijom. Me\xc4\x91utim, ne\xc5\xa1to kasnije bio je prisiljen Seleuku II. prepustiti najve\xc4\x87i dio osvojenih teritorija, te se poslije toga posvetio unutra\xc5\xa1njim reformama Egipta, nastoje\xc4\x87i o\xc4\x8duvati prosperitet i druge tekovine vladavine svog djeda i oca._NEWLINE_Ptolemej je tada po\xc4\x8deo ulagati velike napore kako bi pribli\xc5\xbeio kulture svojih podanika, odnosno spojio staroegipatsku tradiciju sa dostignu\xc4\x87ima gr\xc4\x8dke civilizacije. Izme\xc4\x91u ostalog je promicao sinkretisti\xc4\x8dki kult gr\xc4\x8dko-egipatskog boga Serapisa, te podigao prvi Serapeum u Aleksandriji. Iz doba njegove vladavine poti\xc4\x8de poku\xc5\xa1aj reforme egipatskog kalendara, zabilje\xc5\xbeen na Kanopusovom ukazu, ispisanom na nekoliko jezika, a koji je kasnije poslu\xc5\xbeio za de\xc5\xa1ifriranje egipatskih hijeroglifa._NEWLINE_Godine 244/243. pr. Kr. Euerget se udao za biv\xc5\xa1u kirensku kraljicu Bereniku, koja mu je rodila \xc4\x8detvoro djece: Arsinoju, Ptolemeja, Magasa i Bereniku._NEWLINE_Nakon smrti ga je naslijedio sin Ptolemej IV.'